KIRJALLINEN KYSYMYS E-1451/02 esittäjä(t): Paul Lannoye (Verts/ALE) komissiolle. Välimerenhaukkakannan pienentyminen Kreetalla.



Virallinen lehti nro 301 E , 05/12/2002 s. 0150 - 0151



KIRJALLINEN KYSYMYS E-1451/02 esittäjä(t): Paul Lannoye (Verts/ALE) komissiolle (23. toukokuuta 2002) Aihe: Välimerenhaukkakannan pienentyminen Kreetalla Kreikan luonnonsuojeluliiton mukaan välimerenhaukkakanta (Falco eleonorae sisältyy luonnonvaraisten lintujen suojelusta annetun direktiivin 79/409/ETY(1) liitteeseen I) on pienentynyt Kreetalla vuodesta 1997 lähtien huolestuttavasti. Jo puolet lintukannasta on hävinnyt. Syynä tähän näyttäisi olevan torjunta-aine metomyylin aiheuttama myrkytys. Metomyyli on karbamaatti, jota myydään kauppanimellä Lannate (DuPont) ja jota saaren asukkaat käyttävät laittomasti. Lämpimien kuukausien aikana suuria määriä kyseistä torjunta-ainetta lisätään vesialtaisiin tiettyjen ei-toivottujen eläinten, kuten kissojen, näätien, rottien ja koirien hävittämiseksi. Tahallisesti myrkytetyn veden uhreiksi joutuvat myös muut eläimet, kuten korppikotkat ja haukat. Onko komissio tietoinen välimerenhaukkakannan pienentymisestä? Mihin toimiin komissio on ryhtynyt tai aikoo ryhtyä, jotta estetään välimerenhaukan häviäminen? Lisäksi eräät luonnonsuojeluyhdistykset suosittavat nisäkkäiden inhoamien aineiden lisäämistä kaikkiin markkinoilla oleviin torjunta-aineisiin, jotta niitä ei käytettäisi luvattomasti tiettyjen eläinten hävittämisessä. Mitä mieltä komissio on tästä ehdotuksesta? Aikooko se soveltaa sitä torjunta-aineita koskevissa lupamenettelyissä? (1) EYVL L 103, 25.4.1979, s. 1. Margot Wallströmin komission puolesta antama vastaus (8. heinäkuuta 2002) Komissio toteaa parlamentin jäsenelle olevansa tietoinen välimerenhaukkakannan (lintudirektiivin(1) liitteeseen I sisältyvä laji) pienenemisestä. Komission yksiköt ovat saaneet tiedon, että Kreikkaa vastaan on tehty asiasta valitus. Kreikan viranomaisille on tämän johdosta lähetty kirje, jossa pyydetään tietoja välimerenhaukkakannan tilanteesta Kreetan saarella sekä toimenpiteistä, joihin Kreikan viranomaiset ovat ryhtyneet tämän erityisen ongelman lievittämiseksi saarella. Vastausta kirjeeseen odotetaan edelleen. Heti kun Kreikan viranomaiset ovat vastanneet, saadut tiedot analysoidaan ja niiden perusteella arvioidaan, onko Kreikka rikkonut yhteisön ympäristölainsäädäntöä koskevia velvoitteitaan tässä asiassa. Niin kauan aikaa kun metomyylin arviointi direktiiviin 91/414/ETY(2) puitteissa on vielä kesken, sovelletaan kasvinsuojeluaineiden markkinoille saattamista ja käyttöä koskevia kansallisia säädöksiä. Metomyyli-hyönteismyrkyn käyttö on tällä hetkellä sallittu 10 jäsenvaltiossa. Kreetalla kuvattu käyttö on laitonta ja Kreikan viranomaisten vastuulla on ryhtyä tarvittaviin toimenpiteisiin. Yksi metomyyliä valmistavista yhtiöistä, DuPont, on jo soveltanut käytännössä tiettyjen lintujensuojelujärjestöjen (Bird Life International ja sen kreikkalaiset jäsenyhdistykset sekä Kreikan lintutieteellinen yhdistys) tekemää ehdotusta lisätä valmisteisiin nisäkkäille vastenmielisiä aineita. Näyttää kuitenkin olevan niin, että vastenmielisyysvaikutusta lintuihin ei ole vielä todistettu. On kuitenkin merkkejä siitä, että pakkausmerkintöjen ohjeiden mukainen metomyylin käyttö aiheuttaa pienen riskin haukkojen kaltaisille linnuille. DuPont ja Kreikan lintutieteellinen yhdistys toteavat, että haukkakannan pieneneminen voi johtua metomyylivalmisteiden laittomasta käytöstä, ja ne toteuttavat komission saamien tietojen mukaan parhaillaan yhteishanketta Kreetan saarella. Hankkeen tavoitteena on lisätä yleisön ja maanviljelijöiden tietoisuutta tilanteesta ja tiedottaa maanviljelijöille torjunta-aineen väärinkäytön vaikutuksista haukkakantaan. Mitä tulee jo toteutettuihin toimiin välimerenhaukkakannan pienentymistä koskevassa asiassa, komissio viimeistelee parhaillaan parlamentille ja neuvostolle tiedonantoa Kohti torjunta-aineiden kestävän käytön teemakohtaista strategiaa. Tiedonannolla käynnistetään kaikkien sidosryhmien laaja kuuleminen, jotta voidaan valmistella kuudennen ympäristöä koskevan toimintaohjelman edellyttämä teemakohtainen strategia torjunta-aineiden kestävästä käytöstä. (1) Neuvoston direktiivi 79/409/ETY, annettu 2 päivänä huhtikuuta 1979, luonnonvaraisten lintujen suojelusta. (2) Neuvoston direktiivi 91/414/ETY, annettu 15 päivänä heinäkuuta 1991, kasvinsuojeluaineiden markkinoille saattamisesta (EYVL L 230, 19.8.1991).